stanford-oval/wikipedia huggingface dataset:
Skorpioni (sarjakuvahahmo)
Voimat ja varusteet

Skorpioni pystyy nostamaan voimillaan jopa noin 11 tonnia. Skorpioni pystyy hyppimään pitkiä matkoja, esim. kerrostalon katolta toiselle. Hän pystyy myös ampumaan happoa hännästään. Hän käyttää häntäänsä myös usein vastustajan huitomiseen tai vihollisten vangitsemiseen, kietoen ne häntänsä sisään. Skorpioni on myös nopea ja pystyy juoksemaan noin 60 km/h vauhdilla.
Skorpioni muissa medioissa > Televisio

Skorpioni esiintyi Hämähäkkimiehen animaatiosarjassa, toisessa jaksossa "Skorpionin myrkky".
Skorpioni esiintyi vielä useasti sen jälkeenkin jaksoissa
14 "Kavala kuusikko 1/2",
15 "Kavala kuusikko 2/2",
27 "Viimeinen painajainen",
46 "Partners",
53 "Häät" ja
54-58 Kuusi unohdettua soturia -tarinassa.
Martin Landau ja hänen jälkeensä Richard Moll olivat Skorpionin äänenä. Landau jätti hahmon roolin vuonna 1995 miessivuosa-Oscarin elokuvasta Ed Wood, jossa hän esitti näyttelijä Bela Lugosia.
Skorpioni muissa medioissa > Elokuvat

Mac Gargan esiintyy vuonna 2017 elokuvassa Spider-Man: Homecoming, näyttelijänään Michael Mando. Mac Gargan oli yksi Adrian Toomesin / Korppikotkan asiakkaista, jotka ostivat häneltä aseita. Heidän oli tarkoitus tehdä kauppansa Staten Island Ferryllä. Hämähäkkimiehen saapuminen paikalle johti kuitenkin Garganin pidätykseen. Kun Toomes itsekin joutui lopulta vankilaan, Gargan kertoi tälle rikollisten aikovan yhdistää voimansa Hämähäkkimiestä vastaan.
Hahmoa näytelleet

| Vuodet | Näyttelijät | Sarjat | Elokuvat | Konsolipelit |
| --- | --- | --- | --- | --- |
| 1967–1968 | Carl Banas | Hämähäkkimies |  |  |
| 1995–1996 | Martin Landau | Hämähäkkimies |  |  |
| 1997 | Richard Moll | Hämähäkkimies |  |  |
| 2000 | Daran Norris |  |  | Spider-Man |
| 2002 | Mike McColl |  |  | Spider-Man |
| 2006 | Beau Weaver |  |  | Marvel: Ultimate Alliance |
| 2007 | Fred Tatasciore |  |  | Spider-Man: Friend or Foe |
| 2009 | Jim Cummings |  |  | Marvel: Ultimate Alliance 2 |
| 2013–2017 | Dante Basco Eric Bauza | Ultimate Spider-Man |  |  |
| 2017 | Michael Mando |  | Spider-Man: Homecoming |  |
| 2017–2018 2023 | Jason Spisak | Spider-Man |  | Spider-Man Spider-Man 2 |
Skorpioni Hämähäkkimies-animaatiosarjassa.
Uuden-Seelannin ansioritarikunta

Ritarikunnan tunnuksia
Uuden-Seelannin ansioritarikunta (engl. New Zealand Order of Merit) on uusiseelantilainen kunniamerkki, joka perustettiin vuonna 1996 kuningatar Elisabet II:n suostumuksella. Kunniamerkkiä jaetaan henkilöille, jotka ovat millä tahansa alalla tehneet merkittävän palveluksen kruunulle tai Uuden-Seelannin kansalle tai jotka ovat kunnostautuneet omalla alallaan erityisen hyvin. Saajan ei tarvitse olla Uuden-Seelannin kansalainen, mutta ansioritarikunnan todellisiksi jäseniksi voidaan nimittää ainoastaan sellaisten maiden kansalaisia, joiden hallitsija on Charles III. Sen yläpuolella on Uuden-Seelannin ritarikunta.
Kunniamerkin kaksi korkeinta luokkaa oikeuttavat tittelien Sir (miehillä) ja Dame (naisilla) käyttöön. Yhteensä kunniamerkkiä jaetaan viidessä luokassa:
Suurseuralaisritari
Seuralaisritari
Seuralainen
Upseeri
Jäsen
Fiat 124 Spider

| Fiat 124 Spider |
| --- | --- |

Valmistustiedot
Valmistusmaa:   Japani
Valmistaja:  Fiat
Konserni:  Fiat Chrysler Automobiles
Valmistusvuodet:  2015–2020
Korimalli:  2-ovinen roadster
Luokka:  S-segmentti
Edeltäjä:  Fiat Barchetta
Teknisesti samankaltaisia:  Mazda MX-5 (ND)
Tekniset tiedot
Moottori:  R4
Iskutilavuus:  1,4 l
Polttoaine:  bensiini
Vetotapa:  takaveto
Vaihteisto:  6-vaihteinen manuaali 6-vaihteinen automaatti
Fiat 124 Spider on Fiatin vuosina 2015–2020 valmistama pieni takavetoinen urheiluauto. Se jakaa suuren osan tekniikastaan Mazda MX-5:n kanssa, ja autoja myös valmistetaan samalla tehtaalla Japanissa. 124 Spider lainaa nimensä alkuperäiseltä Fiat 124 Sport Spider -mallilta, jota valmistettiin vuosina 1966–1982.
Abarth 124 Spider
Auton voimanlähteenä on 1,4-litrainen MultiAir-bensiinimoottori, jossa on 140 hevosvoimaa tehoa. Urheilullisemmassa Abarth-versiossa moottorin teho on nostettu 170 hevosvoimaan.
Moottorivaihtoehdot

|  | Fiat 124 Spider | Abarth 124 Spider |
| --- | --- | --- |
| Valmistusaika: | 6/2016– | 9/2016– |
Moottorityyppi:: rivimoottori, suorasuihkutus
Ahtaminen:: turboahdin
Sylinterit/venttiilit:: 4/16
Iskutilavuus::  1 368 cm³
| Suurin teho: | 103 kW (140 hv) | 125 kW (170 hv) |
| Suurin vääntö (kierrosalueella): | 240 Nm 2 250 | 250 Nm 2 500 |
Vetotapa:: takaveto
Vaihteisto:: 6-vaihteinen manuaali
Vaihteisto (valinnainen):: 6-vaihteinen automaatti
| Kiihtyvyys 0–100 km/h: | 7,5 s [7,6 s] | 6,8 s [6,9 s] |
| Huippunopeus: | 215 km/h [214 km/h] | 232 km/h [229 km/h] |
Polttoaineenkulutus (100 km, yhdistetty):: 6,4 l
Hiilidioksidipäästöt (yhdistetty):: 148 g/km [153 g/km]
EU-päästönormi:: Euro 6
Hakasulkeissa olevat arvot automaattivaihteistolla varustetuilla malleilla
Aiheesta muualla

Kuvia tai muita tiedostoja aiheesta Fiat 124 Spider Wikimedia Commonsissa
Fiatin automallit
Abaris Hyperborealainen

Abaris Hyperborealainen (m.kreik. Ἄβαρις Ὑπερβόρειος, Abaris Hyperboreios) oli antiikin kreikkalaisten tuntema legendaarinen tietäjä, parantaja ja Apollonin pappi. Hänen oletettiin oppineen taitonsa kotimaassaan Hyperboreassa, Kaukasuksen lähellä, josta hän pakeni ruttoa. Hänen sanottiin omaavan profetoinnin kyvyn, ja tästä syystä sekä skyyttalaisen asunsa, yksinkertaisuutensa ja rehellisyytensä vuoksi hän teki suuren vaikutuksen kreikkalaisiin, ja häntä arvostettiin suuresti.
Herodotoksen mukaan hänen sanottiin matkustaneen maailman ympäri syömättä, mukanaan nuoli joka symboloi Apollonia. Herakleides Pontoslaisen mukaan Abaris lensi sillä kuin noidat luudalla. Platon luki hänet kuuluvaksi "traakialaisiin lääkäreihin", jotka harjoittivat sielun ja ruumiin lääkintää inkantaation (epodai) avulla. Pausaniaan mukaan Persefonen temppeli Spartassa oli omistettu Abarikselle.
Anekdootteja löytyy erityisesti Iamblikhoksen Vita Pythagoricasta. Siinä Abariksen sanotaan puhdistaneen Spartan ja Knossoksen sekä muita kaupunkeja rutosta. Abaris esiintyy myös Pythagoraan kanssa sisilialaisen tyranni Falariksen oikeudenkäynnissä. Kaksi viisasta keskustelevat taivaallisista asioista, ja ajavat uppiniskaista tyrannia kohti hyveitä. Iamblikhoksen mukaan Abariksen taitoihin kuului ekstispisia eli eläinten sisälmyksistä ennustaminen. Sudassa mainitaan useita Abariksen teoksia.
Amymone

Poseidon ja Amymone
Amymone (m.kreik. Ἀμυμώνη, Amymōnē, ’viaton’) oli kreikkalaisessa mytologiassa yksi viidestäkymmenestä Danaoksen tyttärestä, danaideista. Hän purjehti muun perheensä mukana Libyasta Argokseen paetessaan setäänsä Aigyptosta, joka halusi naittaa veljentyttärensä viidellekymmenelle pojalleen.
Poseidon oli suitsinut Argoksen jokien alkulähteet sen jälkeen kun kaupungin perustaja Inakhos oli kiistassa kaupungin suojelijasta tuominnut tehtävän hänen sijastaan Heralle. Ensimmäisen version mukaan Amymone näki metsästäessään hirven, jota hän heitti keihäällään. Keihäs kuitenkin osui nukkuvaan satyyriin, joka neidon huomatessaan lähti ajamaan tätä takaa maatakseen tämän kanssa. Amymome pyysi Poseidonia apuun, joka saapui paikalle ja heitti satyyriä kolmikärjellään osuen kuitenkin kallioon. Satyyrin paettua Poseidon makasi itse Amymonen kanssa ja tämän jälkeen pyysi Amymonea vetämään kolmikärjen kalliosta. Syntyneestä halkeamasta alkoi virrata vettä. Tästä suhteesta syntyi Nauplios.
Tarinasta on useita hieman poikkeavia muunnelmia. Yhden mukaan kaupungin kärsiessä kuivuudesta Danaos lähetti tyttärensä etsimään vettä. Amymone nukahti kesken tehtävänsä, jolloin satyyri yritti vietellä hänet. Toisessa Poseidon ihastuu Amymoneen lähtiessään katsomaan tätä Tritonin kehotuksesta. Joissain muunnelmissa Poseidon yksinkertaisesti vain näyttää lähteen paikan.
Aigyptoksen saavuttua poikineen myöhemmin Argokseen Danaos antoi periksi veljensä vaateille säästääkseen Argoksen taistelulta. Hän kuitenkin käski tyttäriensä surmata miehensä heti hääyönä. Kuten muutkin hänen sisarensa, Hypermnestraa lukuun ottamatta, Amymone totteli isäänsä ja surmasi aviomiehensä Enkeladoksen.
Lernan hydralla oli pesä Amymonen löytämän lähteen vieressä.
Hypermnestra

Hypermnestra, miniatyyrikuvitusta Octavian de Saint-Gelaisin (1496 - 1498) kääntämään Ovidiuksen Heroidesiin. Ranskan kansalliskirjasto.
Hypermnestra (m.kreik. Ὑπερμνήστρα, Hypermnēstra) oli kreikkalaisessa mytologiassa yksi Danaoksen viidestäkymmenestä tyttärestä, danaidista.
Aigyptos, Egyptin kuningas ja Danaioksen kaksoisveli, määräsi, että hänen viisikymmentä poikaansa menisivät naimisiin danaidien, serkkujensa, kanssa. Tällöin Danaos pakeni tyttärineen Argokseen, jota hallitsi kuningas Pelasgos. Aigyptos saapui kuitenkin poikineen heidän perässänsä hakemaan danaideja, jolloin Danaos päätti luovuttaa heidät säästääkseen Argoksen taistelulta. Hän kuitenkin ohjeisti tyttärensä tappamaan miehensä hääyönä, ja neljäkymmentäyhdeksän heistä seurasikin ohjetta. Ainoastaan Hypermnestra säästi miehensä Lynkeuksen, koska tämä kunnioitti hänen toivettaan pysyä neitsyenä.
Danaos raivostui tottelemattomalle tyttärelleen ja vei hänet tuomittavaksi. Afrodite kuitenkin puuttui tapahtumiin julistaen miehen ja naisen välisen rakkauden pyhäksi ja siten pelastaen Hypermnestran.
Lynkeuksesta ja Hypermnestrasta sai alkunsa Argoksen kuningasdynastia, "Danaoksen heimo", jonka ensimmäinen kuningas oli heidän poikansa Abas. Hypermnestra oli siten myös esiäiti sellaisille sankareille kuten Perseus ja Herakles.
Erekhtheus

Erekhtheus oli kreikkalaisessa mytologiassa Ateenan kuningas, joka usein sekoitetaan Erikhthoniokseen. Hänen vanhempansa olivat Pandion ja Zeuksippe. Erekhtheus ja hänen kaksoisveljensä Butes jakoivat Pandionilta periytyneen vallan keskenään tämän kuoleman jälkeen siten, että Erekhtheus hallitsi valtiota ja Butes Pallas Athenen ja Poseidonin ylipappeuden.
Erekhtheuksella oli vaimonsa Praksithean kanssa pojat Kekrops, Pandoros ja Metion; ja tyttäret ikäjärjestyksessä vanhimmasta alkaen Protogeneia, Pandora, Prokris, Kreusa, Oreithyia ja Khthonia, joka nai Butesin.
Hänen valtakautensa merkittävin tapahtuma oli sota Ateenan ja Eleusiin välillä, jossa Eleusiksen joukkoja komensi traakialainen Eumolpos. Eumolpoksen isä oli Poseidon ja äiti Khione, joka puolestaan oli Boreaan ja Oreithyian tytär, joten Eumolpos oli Erekhtheuksen lapsenlapsenlapsi. Erekhtheuksen kysyi neuvoa oraakkelilta, joka kertoi Ateenan voittavan ainoastaan, jos hän uhraisi yhden tyttäristään. Kun hän tappoi nuorimmaisensa, myös loput tyttäristä tappoivat itsensä. Hyginus kertoo tyttären olleen Khthonia.
Seuranneessa taistelussa Erekhtheus surmaa Eumolpoksen, mutta saa itse surmansa Zeuksen salamasta Poseidonin pyydettyä tätä kostamaan poikansa surman.
Erekhtheusta seurasi valtaistuimelle hänen poikansa Kekrops.
Ritsumeikan-yliopisto

| Ritsumeikan-yliopisto> 立命館大学 |
| --- | --- |

Perustettu:  1900
Sijainti:  Kioto,  Japani
Sivusto:  www.ritsumei.ac.jp
Ritsumeikan-yliopisto (jap. 立命館大学,, Ritsumeikan Daigaku) on yksityinen yliopisto Japanissa.
Yliopisto on perustettu 1900 nimellä Kyoto hōseigakkō. Nykyisin yliopistossa on lähes 35 000 opiskelijaa, joista noin 4 000 jatko-opiskelijoita.
Aiheesta muualla

Kuvia tai muita tiedostoja aiheesta Ritsumeikan-yliopisto Wikimedia Commonsissa
Melanthos

Melanthos (m.kreik. Μέλανθος, lat. Melanthus) oli kreikkalaisessa mytologiassa Andropompoksen poika ja Messenian kuningas. Heraleidien Temenoksen ja Kresfonteen karkotettua hänet maastaan, hän jätti Pyloksen taakseen ja saapui Ateenaan.
Melanthoksen ollessa Ateenassa Theban kuningas Ksanthos haastoi Thymoiteen, Ateenan kuninkaan, taisteluun. Tämän kieltäydyttyä Melanthos kamppaili häntä vastaan ja voitti kaksinkamppailuun. Tämän perusteella hän syrjäytti Thymoiteen vallasta ja tuli itse kuninkaaksi. Tämän petos oli alkuperä Attikassa vietetyn Apaturia-juhlan nimelle (< απάτη, apatē, 'petos').
Melanthoksesta tuli dynastiansa, medontidien, kantaisä. Kodros, hänen poikansa, seurasi isäänsä valtaistuimelle.
Datakeskus

CERNin palvelinhuone Sveitsissä.
Esimerkki korotetusta lattiasta palvelinhuoneessa.
Portti estämässä luvattoman pääsyn.
Datakeskus eli palvelinkeskus (myös tietokonesali tai konesali) on huone tai rakennus, jossa on useita tietokoneita ja niiden oheisjärjestelmiä, jotka tallentavat ja käsittelevät suuria määriä dataa. Niissä voi olla suurimmillaan useita satoja tuhansia yksittäisiä palvelimia ja sähkönkulutus voi olla useiden megawattien luokkaa. Vuonna 2008 palvelinkeskusten sähkön kokonaiskulutuksen arvioitiin olevan 120 TWh luokkaa. Tällöin niiden käyttämän sähköntuotannon päästöt ovat jo monien teollisuudenalojen, kuten terästeollisuuden, kanssa samaa luokkaa. Vuonna 2008 palvelinkeskusten kuluttaman energian tuotannon päästöjen arvoidaan olevan hieman alle lentoliikenteen päästöjen. Monissa datakeskuksissa ongelmana on, että ne toimivat täydellä kapasiteetilla kellon ympäri varsinaisesta tarpeesta riippumatta ja siten hukkaavat energiaa. Eräät yhtiöt kuten Facebook ja Google kertovat käyttävänsä uudelleen suunniteltua ohjelmistoa ja laitteistoa vähentämään hukattua energiaa.
Telecommunications Industry Association (TIA) on julkaissut standardin TIA-942, jonka mukaan datakeskukset luokitellaan neljään tasoon infrastruktuurin mukaan: perustasolla on vain yksinkertaiset järjestelmät ilman redundanssia ja vain osittainen varautuminen fyysisiin tilanteisiin; neljännellä tasolla on vikasietoinen infrastruktuuri ja useita toisistaan riippumattomia polkuja, rinnakkainen huollettavuus, sietoisuus yhden järjestelmän hajoamiseen ilman palveluhäiriötä ja suojautuminen lähes kaikilta fyysisiltä tilanteilta.
Jäähdytys ja lämpötilan hallinta ovat datakeskuksen operoinnissa suurimpia kustannuksia. Suuren kokoluokan datakeskukset optimoivat ilmavirtauksen koko rakennuksessa. Vaikka energiatehokkuus on huipputasoa datakeskuksen mittakaavan myötä energiatarve on suuri. Eräänä keinona energian käytön vähentämiseen on ehdotettu joutilaana olevin palvelimien sammuttamista, mutta tässä on haittapuolia. Sammutus vaatii myös aikaa ja energiaa, palvelimia ei ole aina suunniteltu sammutettaviksi ja käynnistysajan vuoksi menetetään reaktiivisuutta muuttuvaan tilanteeseen. Vaihtoehdoksi esitetään myös hibernaatiotilaa.
Datakeskukset vaativat sekä fyysisen että loogisen turvallisuuden suunnittelua myös ihmisten aiheuttamien uhkien kannalta.
Tekoälybuumin myötä vuonna 2024 kerrottiin sähkön tuotannon ja jakelun olevan rajoittava tekijä uusille datakeskushankkeille. Suuret yritykset etsivät uusia paikkoja datakeskuksille ja analyytikoiden mukaan useiden maiden on uudistettava sähköverkkonsa. Myös jäähdytysveden saatavuus on vaikuttava tekijä paikan valinnassa.
Energian käyttö

Datakeskusten käyttämän energian mittana on Power Usage Effectiveness (PUE). Datakeskuksen virrankäyttöön liittyviä laitteita ovat:
UPS-laitteet
kytkentälaitteet
generaattorit
virranjakojärjestelmät (PDU)
akut
valaistus
IT-laitteiden ulkopuolinen hävikki
jäähdyttimet
ilmastointijärjestelmät
ilmankäsittely
pumput
jäähdytystornit
IT-laitteita ovat:
tietokoneet
tallennuslaitteet (massamuistit, kiintolevyt, nauha-asemat)
tietoverkoissa käytettävät laitteet (kytkimet, reitittimet)
valvontalaitteet (KVM-kytkimet, tietokonenäytöt)
Ilmansaasteesta kärsivillä alueilla datakeskuksen ilma suodatetaan laitteiston suojaamiseksi esimerkiksi korroosioolta.
Datakeskukset eri maissa

Suomessa suuria datakeskuksia ovat muun muassa Googlen keskus Haminassa, Yandexin Mäntsälään perustama keskus, sekä saksalaisen Hetznerin keskus Tuusulassa. Myös Microsoft kertoi rakennuttavansa datakeskuksen Espooseen.
CBRE:n mukaan vuonna 2023 Euroopassa oli kysyntää 601 MW edestä lisäkapasiteetille, mutta vain 561 MW uutta kapasiteettia lisättiin 12 kuukauden aikana. Tämä oli toinen kerta viiden vuoden aikana kun kysyntä ylittää tarjonnan. Suurin kysyntä oli suurilla markkinoilla Euroopan suurissa kaupungeissa. Suuret rakennuskustannukset johtavat suuriin vuokrakustannuksiin käyttäjille, jonka myötä vain suurimmat toimijat ovat asiakkaina ja pienemmille toimijoille on heikompi saatavuus. Toisen raportin mukaan kasvavan kapasiteetiin tarpeen myötä materiaaleista ja raskaasta kalustosta rakentamiseen on pulaa. Tuotannossa ei ole myöskään riittävästi tiloja ennustetun tarpeen täyttämiseen. Pulaa on myös yhteyksistä sähkönsiirtoverkkoon, sekä osaavasta työvoimasta.
Isossa-Britanniassa on noin 400-600 kaupallista datakeskusta, jotka vievät noin 2,5 prosenttia Yhdistyneiden Kuningaskuntien sähkönkulutuksesta. Irlannissa  datakeskukset veivät 21 prosenttia maan sähkönkulutuksesta kun asunnot veivät 18 prosenttia vuonna 2022. Tekoälyn käytön kysynnän vuoksi sähköyhtiöt ovat joutuneet muuttamaan suunnitelmiaan tuotantotapojen muutoksesta. Muun muassa Amazon Web Services ja Google ovat ilmaisseet kiinnostuksensa pieniin modulaarisiin ydinreaktoreihin energiatarpeen kattamiseksi. The Guardianin analyysin mukaan suurten yritysten datakeskuksien päästöt ovat merkittävästi korkeammat kuin yritysten omien raporttien mukaan.
Historia

1960-luvulla tietokoneet olivat suurtietokoneita, jotka sijaitsivat niille varatuissa huoneissa ("datakeskuksissa"). Suurtietokoneet saattoivat maksaa miljoonia ja käyttäjiä olivat valtion osastot tai suuryritykset. 1980-luvulla mikrotietokoneet yleistyivät toimistoissa. 1990-luvulla dot.com-buumin aikana datakeskukset yleistyivät voimakkaasti: yritykset tarvitsivat keinon Internetissä esiintymiseen.
Aiheesta muualla

Kuvia tai muita tiedostoja aiheesta Datakeskus Wikimedia Commonsissa
Indianan yliopiston palvelinkeskus
Vessaharja

Vessaharja telineessään.
Vessaharja eli WC-harja on WC-istuimen pesua varten suunniteltu harja. Sen harjaspää on tyypillisesti pyöreä, jotta se mahtuu syvälle WC-istuimen altaaseen. Vessaharjan mukana tulee yleensä teline tai kuppi, jossa harjaa säilytetään, kun sitä ei käytetä.
Käyttö

Vessaharjalla pestään WC-istuimen allasta sisäpuolelta. Harjaa pyöritetään pesuaineen kanssa altaan reunoja pitkin, ja lopuksi harja upotetaan veteen ja harjataan myös altaan pohja. Viimeisenä pytty vedetään.
Harja on suositeltavaa huuhdella käytön jälkeen. Myös harjan teline kannattaa tyhjentää ja pestä säännöllisesti.
Vessaharja kannattaa vaihtaa kokonaan uuteen aika ajoin, sillä bakteerit pesivät pitkään käytössä olleessa harjassa.
Prepaid-liittymä

Prepaid-liittymä on matkapuhelinliittymätyyppi, jossa asiakas maksaa liittymän käytöstä etukäteen. Käytön jälkeen maksettavia liittymiä kutsutaan tavallisesti post-paid- tai arkikielessä laskutusliittymiksi. Suomessa prepaid-liittymien käyttö on harvinaista verrattuna muuhun Eurooppaan. Yleisesti Euroopan maissa prepaid-liittymien osuus liittymämarkkinoista vaihtelee 40–90 prosentissa, Suomessa niiden osuus on vain noin 10 prosenttia, mutta niiden käyttö yleistyy Suomessakin koko ajan.
Suomessa prepaid-liittymien käyttäjät ovat vielä osittain operaattoreille anonyymejä. Asiakkaiden ei tarvitse luovuttaa laskutusta varten henkilötietojaan operaattorille, kuten tavallisissa puhelinliittymissä. Silti prepaidit ovat poliisin jäljitettävissä tarpeen vaatiessa esimerkiksi rikosta selvitettäessä. Prepaid-liittymien pakkorekisteröinti ostohetkellä on aihe, joka nousee pinnalle silloin tällöin, mutta vielä siitä ei ole tehty lopullisia päätöksiä. Rekisteröinti on käytössä mm. Australiassa, Italiassa, Sveitsissä, Turkissa, Kiinassa, Intiassa, Malesiassa, Thaimaassa, Taiwanissa, Singaporessa, Venäjällä, Saksassa ja Espanjassa.
Prepaid-liittymän edut ja haitat

Prepaid-liittymässä on varmasti toimiva saldoraja ja liittymän voi ladata milloin haluaa. Puhelinkuluja voi kontrolloida maksamalla liittymän etukäteen, jolloin käyttäjä ei voi puhua yli varojensa. Prepaid-liittymä on helppo hankkia myös tilapäiskäyttöön, mutta liittymän aloituspakkaus täytyy hankkia ennen käyttöönottoa. Prepaid-liittymässä ei ole kuukausimaksuja, mutta liittymä pidetään aktiivisena säännöllisillä, operaattorista riippuen korkeintaan 6–12 kk välein tapahtuvilla latauksilla, joista aiheutuu vuotuinen vähimmäiskulu. Käyttämätön osa saldosta jää käyttämättä, jos ylläpitolatausta ei suorita. Tämä rajoittaa kortin käyttöä passiivisissa sovelluksissa, esimerkiksi etävalvonnassa. Alkusaldo on käytettävä alle kuudessa kuukaudessa. Prepaid-liittymissä on hyvä anonymiteetti. Jos prepaid-korttia käytetään puhelimessa, jota on käytetty tunnistettavan SIM-kortin kanssa, puhelimen IMEI-koodi jää kuitenkin tietoon ja se voidaan yhdistää aikaisemmin käytettyihin tai myöhemmin käytettäviin tunnettuihin SIM-kortteihin. Prepaid-liittymän ominaisuudet saattavat olla rajoitetumpia verrattuna "tavallisiin" laskullisiin postpaid-liittymiin. Prepaid-liittymää ei laista johtuen voi käyttää mobiilimaksamiseen, pois lukien digitaalisesti toimitettava sisältö, esim. soittoäänet.
Prepaid-liittymän käyttö Suomessa

Prepaid-liittymiä ja latausseteleitä voi ostaa muun muassa R-kioskilta, operaattoreiden myymälöistä, huoltoasemilta ja joistakin muista vastaavista kaupoista. Aloituspakkaus täytyy hankkia ennen liittymän käyttöönottoa. Tähän pakettiin kuuluvat SIM-kortti puhelinnumeroineen, PIN-koodi, puheaikaa ja liittymän käyttöohjeet sekä toimitusehdot.
Prepaid-liittymän kulut maksetaan ennakkoon joko lataussetelillä, internetissä tai Ottopiste-automaatilla. Prepaid-liittymät ovat ennen olleet tuntuvasti kalliimpia kuin jälkilaskutusliittymät, mutta kovan kilpailun myötä nykyään niiden hinnat vastaavat yleensä halvimpien minuuttihinnoiteltujen laskuliittymien hintoja. Osa suomalaisista prepaid-liittymistä on palveluvalikoimiltaan rajoitettuja, eli kaikki laskuliittymän lisäpalvelut eivät välttämättä toimi.
Prepaid-liittymät ulkomailla

Suomalaisista Prepaid-liittymistä DNA:n sopimuksettomissa ja liittymä-sopimuksellisissa Prepaid- ja Latausliittymissä sekä Saunalahti prepaid- ja liittymä-sopimuksellisissa latausliittymissä on mahdollisuus käyttöön ulkomailla, eli niissä toimii verkkovierailu (engl. roaming).
Numerot Suomessa

Prepaid-liittymät pystyy yleensä erottamaan laskutusliittymistä puhelinnumeron perusteella. Esimerkiksi DNA:n prepaid-liittymien numerot alkavat operaattoritunnuksella 041, mutta myös tämän alkuisia postpaid-liittymiä on olemassa. Saunalahden prepaidit käyttävät operaattoritunnusta 046, mutta myös tämän alkuisia postpaid-liittymiä on olemassa. Yleisten sopimuksettomien Prepaid-liittymien lisäksi Suomessa on olemassa myös liittymäsopimuksellisia prepaid-liittymiä, joissa numeronsiirto on mahdollista laskutusliittymäksi tai kokonaan toiselle operaattorille. Sopimuksellisien prepaid-liittymien, joista operaattorit käyttävät nimeä latausliittymä, numerot ovat samasta numeroavaruudesta kuin laskutusliittymien, eikä numerosta pysty tunnistamaan liittymän tyyppiä. Myös liittymäsopimuksellisen prepaid-liittymän avaus onnistuu ilman vakuusmaksun suoritusta, vaikka liittymän avaajalla olisi maksuhäiriömerkintä, kun taas sopimuksellisen laskutettavan liittymän avaus ei yleensä ilman vakuusmaksun suorittamista onnistu.
Prepaid-puhelinliittymän tarjoajia Suomessa

DNA
Saunalahti
Telia